### Beslutningstema

Det skal besluttes, om der skal meddeles dispensation til isætning af træ-alu vinduer i ejendommen [adresse].

### Sagsfremstilling

Forvaltningen har modtaget ansøgning om udskiftning af i alt fem vinduer i facaden mod gågaden i ejendommen [adresse]. Vinduerne udføres i træ-alu som bondehusvinduer opsprosset i seks rudefelter.

Ejendommen er omfattet af bevarende lokalplan nr. 051-610 for [adresse] og er registreret med middel bevaringsværdi, SAVE 5. Lokalplanen har bl.a. til formål at fastlægge bevarende bestemmelser for eksisterende bebyggelse og byrum i Tønder midtby, og at sikre ombygninger tilpasses købstadsmiljøet og foretages i overensstemmelse med den oprindelige byggestil og arkitektur. Jf. § 7.33 skal vinduer med sprosser udføres med et lags glas og kitfalsede sprosser i størrelsen 25 mm med en koblet ramme eller forsatsrude bagved.

I 2019 har Teknik- og Miljøudvalget ydermere vedtaget en administrationspraksis for de bevarende lokalplaner, herunder lokalplan nr. 051-610. Denne praksis peger på netop vinduer og døre som værende af væsentlig betydning for oplevelsen af bymiljøet og fokuserer på vigtigheden af at fastholde en restriktiv linje for administrationen. Dette fordi opsprossede vinduer med termoruder eller udført i andre matieraler hurtigt fremstår med et kraftigere udtryk og ikke har samme finesse og detaljering som de gamle, kitfalsede vinduer.

Da bygningerne i midtbyen typisk ligger placeret med facader helt ud til fortov og pladser, så man som fodgænger passerer tæt op ad facaderne, har netop udformningen af disse bygningsdetaljer stor betydning for den oplevede kvalitet af midtbyens bebyggelse. Det er derfor forvaltningens vurdering, at den hidtidige praksis fortsættes, og der meddeles afslag til de ansøgte vinduer.

### Lovgrundlag

Planloven

### Fagchefen for Plan & Udvikling indstiller,

at der meddeles afslag til de ansøgte vinduer.

### Beslutning

Indstillingen godkendt.

Christopher Thorsen deltog ikke i mødet.